'Moenie jul lewe daar waag nie' | Netwerk24
'Moenie jul lewe daar waag nie'
Die Netcare Kroon-hospitaal dra beslis die kroon.
Ons was onlangs genoodsaak om ná die siekte en afsterwe van 'n geliefde van die Netcare Kroon-hospitaal se dienste gebruik te maak, en ons kan net met lof getuig dat die diens wat ons daar ontvang het, puik was.
Baie dankie aan elke personeellid vir die puik diens.
Die hospitaal was skoon en netjies; die personeel vriendelik, hulpvaardig, betrokke en teenwoordig.
Ek kan egter nie stilbly oor die swak diens wat ons vroeër by die Boitumelo-hospitaal in Kroonstad ontvang het nie
Dit is 'n nuutgeboude hospitaal, geklassi­fiseer as 'n streekshospitaal van die Vrystaat, maar wat is die nut van so 'n duur gebou as die diens pateties is?
Ons het onlangs die volgende daar beleef:
'n Pensioentrekker (70 jaar of ouer) het op 'n Saterdag 'n ernstige beroerte by sy huis gehad.
Hy is per ambulans na die Boitumelo-hospitaal vervoer.
Hy het byna ses uur lank in die ongevalle-afdeling gelê sonder enige hulp en is daarna in 'n ortopediese saal, met slegs 'n suurstofmasker, geplaas.
Ná ure se soebat is die familie meegedeel dat daar nie naweke 'n dokter by dié hospitaal beskikbaar is nie.
'n Opleidingsdokter het eindelik 'n draai gemaak en dié het aan die familie gesê hy weet nie wat die pasiënt makeer nie omdat die pasiënt nie met hom wil praat nie.
Die pasiënt is toe op versoek van familie en op eie koste na 'n private hospitaal verskuif.
Die personeel aan diens by die Boitumelo-hospitaal was traag, slaperig, arrogant en besig met hul eie kuiertjies, en van veiligheid kan daar nie veel gesê word nie.